Die beste kinder-TV vir kleintjies se gróót emosies - Terloops
In Lysie-lysie [3 Apr 2022]
Hoera! Kiri and Lou is terug op Showmax en dis baie goeie nuus vir ouers wat hoë gehalte, quirky kykstof vir kleiner kykers soek. Dit is nommer een op hierdie lys, want dit herinner aan 'n tyd toe humor en 'n slim storielyn en sterk karakters met hart belangriker as gizmo's en gadgets en helde en power was.
Kiri en Lou is twee koddige prehistoriese pelle wat al singende en spelende op vrolike avonture gaan. Karakters leer byvoorbeeld hoe om jammer te sê en ontmoet dan 'n karaktertjie met die naam 'Sorry' en 'n ander genaamd 'That's Okay Don't Worry About It'. Dalk vlieg die humor oor jou tweejarige se kop, dalk steek dit iewers vas.
In een episode voel Lou misrabel omdat sy gevoelens seergemaak is en Kiri moet probeer om hom te laat beter voel. Die episode "Funny Feeling" gaan oor hoe lekker dit is om te dans en in die episode "Small" is daar 'n piepklein dingetjie wat soos 'n kruising tussen 'n mol en 'n walrussie lyk wat altyd uitgesluit voel omdat sy so klein is.
Dis 'n stop-aksie animasie-reeks met klei-karakters en 'n papier-agtergrond. Elke episode is eintlik 'n klein kinder-TV-kunswerkie. Dan is daar ook nog fantastiese oorspronklike musiek, wat bydra tot die pret en uitstekende stemkuns.
Esme and Roy is op Showmax. Foto: Verskaf
Esme is 'n dogtertjie wat saam met haar groot, vriendelike monstervriend Roy klein monstertjies oppas.
Die karakters is vriendelik en die storie ontvou teen 'n rustige pas en die storielyne is onskuldig en sal bekend voel vir klein kykers. Daar is ook baie oulike liedjies en die animasie is ou-skool-mooi, maar modern genoeg vir junior-resensente van kinder-TV.
Temas soos teleurstelling, vrees, vriendskap en hardkoppigheid word aangepak. Dit word egter op só 'n subtiele manier gedoen dat niemand ooit besef daar's 'n lessie te leer nie.
Esme and Roy is dalk nie flashy soos van die gewilde kinderprogramme nie, maar dis alles wat 'n TV-storie vir kleintjies moet wees.
Tee and Mo. Foto: Verskaf
Tee and Mo is 'n eenvoudige animasie-reeks oor 'n klein apie, Tee, en sy mamma, Mo. Hul ervarings sal baie bekend voel vir heel klein kindertjies. Daar is die teleurstelling as Tee moet ophou speel met badtyd en die irritasie as Mamma Mo eerder met haar vriendin wil klets as om met Tee te speel. En daar's altyd baie liefde en omgee.
'n Alomteenwoordige verteller lei die storie en lewer kommentaar. Die verteller por die karaktertjies ook soms saggies aan om iets op 'n ander manier te benader.
Dis 'n baie goeie keuse as eerste televisie-program vir klein maatjies.
Storieboeke kry lewe in dié oorvertaalde Franse kinder-TV-program. Die oorklanking is ongelukkig nie perfek nie, maar die pragtig geïllustreerde stories vergoed daarvoor. Die illustrasies van elke episode lyk boonop anders.
In die episode "The very large bottomus of the Hippopotamus" word 'n lewenslessie oor selfaanvaarding byvoorbeeld oorgedra met behulp van Afrika-diere wat elkeen op sy eie potjie moet sit.
Daar is ook 'n episode oor 'n paddatjie wat bang is om bed toe te gaan, omdat hy 'n vrees het vir die donker en al die onbekende geluide wat die nag inhou.
Die kinderakteurs in hul lieflike boomhuis, sal (hopelik) ook verbeeldingspel aanmoedig en 'n nuuskierigheid oor die wonderwêreld van boeke.
Dié goue oue met Elmo, die Cookie Monster, Oscar the grouch en kie bly maar net 'n wenner wat kinder-TV betref.
Heelparty van die episodes van Sesame Street word gewy aan 'n spesifieke tema wat iets met kinders se emosionele ontwikkeling te doen het. Dit word met musiek, kort storie-insetsels en met behulp van bekende sterre oorgedra.
In die episode oor vriendskap sing Gwen Stefani 'n prettige lieedjie oor hoe om 'n goeie BFF te wees.
Daar is ook 'n episode oor dokter toe te gaan; een oor deel en 'n ander oor die belangrikheid van vriendelikheid.
Intussen leer kinders sommer ook ander dinge, soos oor vorms en kleure. Alles met hope humor en pret, soos net Sesame Street se inwoners kan.
Kate and Mim-Mim. Foto: Verskaf
Nog 'n reeks waar 'n goeie verbeelding 'n kind se lewe kleur gee. Kate is 'n kleuterdogtertjie wie se speelgoedhaas lewensgrootte word as sy dit wens.
Common Sense Media meen dis 'n dierbare reeks wat bekende peuter- en kleuter-emosies positief aanbied en op kleintjies se vlak.
As Mim-Mim se gids en rolmodel, help Kate haar vriend as hy skaam is, of dapper moet wees.
Daar is ook positiewe gesinsverhoudings en genoeg ander oulike karaktertjies om kleintjies se aandag vasgenael te hou.